Tollane keemiaosakonna dekaan Vello Past meenutab, et 1979. aastal täitus Jüri Kukel viis aastat dotsendi kohatäitjana. Kukk esitas avalduse dotsendi kohale valimiseks. Tolle aja kombe kohaselt käisid tagasivalimise dokumendid Moskva kaudu. Kukk teadis: kui inimene oli kord parteist välja heidetud, polnud tal vähimatki lootust Moskvast dotsendi kutset saada. Pakutud  assistendi või teadusliku töötaja kohaga Kukk nõus polnud. Kukk ise ei lootnudki dotsendiks saada, seda näitab kasvõi asjaolu, et ta jättis selleks vajaliku venia legendi ehk avaliku akadeemilise loengu pidamata.